ഒരുകാലത്ത് ഇന്ത്യൻ പേസ് ആക്രമണത്തിൻറെ കുന്തമുനയായിരുന്നു ഇശാന്ത് ശർമ്മ എന്ന ഉയരക്കാരൻ . മികച്ച പേസും ഇൻസ്വിങറുകളും ഇശാന്തിനെ മറ്റ് ഇന്ത്യൻ ബൌളർമാരിൽ നിന്ന് വ്യത്യസ്തനാക്കി . ടെസ്റ്റ് ക്രിക്കറ്റായിരുന്നു ഇശാന്തിൻറെ പേസ് ആക്രമണത്തിൻറെ കളിത്തട്ട് എന്ന് പറയാം . ക്രിക്കറ്റ് ഇതിഹാസം റിക്കി പോണ്ടിംഗിനെ വിറപ്പിച്ച ബൌളർ എന്ന നിലയ്ക്ക് ഇശാന്ത് വലിയ ചർച്ചയായിരുന്നു . എന്നാൽ പരിക്കും സ്ഥിരത പുലർത്താനാകാത്തതും ഇശാന്തിൻറെ കരിയറിനെ തകിടംമറിച്ചു . ഭുവിയും ഷമിയും ബൂംറയും ഉൾപ്പെടെയുള്ള പുത്തൻ പേസർമാർ ഇന്ത്യൻ കസേരയിൽ സ്ഥാനമുറപ്പിച്ചതോടെ ദേശീയ കുപ്പായത്തിൽ ഇടയ്ക്കിടയ്ക്ക് മുഖം കാണിച്ച് മടങ്ങാൻ മാത്രമായി ഇശാന്തിൻറെ വിധി . ഫോം നഷ്ടപ്പെട്ടതോടെ ഐപിഎൽ പതിനൊന്നാം സീസണിൽ 75 ലക്ഷം അടിസ്ഥാന വിലയുണ്ടായിരുന്ന താരത്തെ സ്വന്തമാക്കാൻ ടീമുകൾ രംഗത്തുവന്നിരുന്നില്ല . ഇക്കുറി ഐപിഎല്ലിൽ കളിക്കാനാകാത്ത താരം കൌണ്ടി ക്രിക്കറ്റിൽ ഭാഗ്യപരീക്ഷണം നടത്തുകയാണ് . അഞ്ച് വിക്കറ്റ് നേട്ടവുമായി സസെക്നിനായി അരങ്ങേറ്റം ഗംഭീരമാക്കാൻ താരത്തിനായി . വാർവിക്ഷൈർ ബാറ്റ്സ്മാൻമാരെ വിറപ്പിച്ച ഇന്ത്യൻ താരം 29.2 ഓവറിൽ 69 റൺസ് വിട്ടുകൊടുത്ത് അഞ്ച് വിക്കറ്റ് വീഴ്ത്തി . ജൊനാഥൻ ട്രോട്ട് , ഇയാൻ ബെൽ , വിൽഫ്രഡ് റോഡ്സ് , ആഡം ഹോസ് , ടിം ആംബ്രോസ് എന്നിവരായിരുന്നു ഇശാന്തിൻറെ ഇരകൾ . കാണാം ഇശാന്തിൻറെ അഞ്ച് വിക്കറ്റ് പ്രകടനം